text: কক্সবাজার ব্যুরো | প্রকাশের সময় : ১৭ ডিসেম্বর, ২০১৭, ৩:০২ পিএম
  কক্সবাজারের মহেশখালী উপজেলায় তুচ্ছ ঘটনার জের ধরে সালিশ বৈঠকে মোহাম্মদ ইসমাইল নামে এক ইউপি মেম্বার খুন হয়েছেন। নিহত মোহাম্মদ ইসমাইল দক্ষিণপুর ইউনিয়নের ছোট মহেশখালী এলাকার রাজা মিয়ার ছেলে।
  আজ রোববার সকাল সাড়ে ১০টার দিকে উপজেলার ছোট মহেশখালী ইউনিয়নে এ ঘটনা ঘটে। এ ঘটনায় মোজাম্মেল নামে এক ব্যবসায়ীকে আটক করেছে পুলিশ।
  স্থানীয়রা জানান, সকালে একটি পারিবারিক বিরোধের বিষয়ে স্থানীয় ইউপি চেয়ারম্যান জিহাদ বিন আলীর বাড়িতে একটি সালিশি বৈঠক চলছিল। বৈঠকে দুপক্ষের মধ্যে কথা কাটাকাটির এক পর্যায়ে তা মারামারিতে রূপ নেয়। এ সময় অণ্ডকোষে আঘাত পেয়ে গুরুতর আহত হন সাবেক মেম্বার ইসমাইল হোসেন।
  পরে উদ্ধার করে মহেশখালী হাসপাতালে নেয়া হলে দায়িত্বরত চিকিৎসক ইসমাইল হোসেনকে মৃত ঘোষণা করেন।
  স্থানীয় ইউপি চেয়ারম্যান জিহাদ বিন আলী জানান, পুলিশ মোজাম্মেল নামে একজনকে আটক করেছে। মূলত তার হাতেই সাবেক এ মেম্বার খুন হয়েছেন।